320/2006

H var sakfelldur fyrir brot gegn 1. mgr. 40. gr. laga nr. 50/1988 um virðisaukaskatt og 2. mgr. 30. gr. laga nr. 45/1987 um staðgreiðslu opinberra gjalda. Fyrir lá að H greiddi fyrir útgáfu ákæru upp í hluta þeirra gjaldföllnu skattskulda sem ákæra tók til og var við ákvörðun refsingar litið til þess, sbr. 1. og 3. gr. laga nr. 134/2005. Að því virtu og með vísan til nánar tilgreindra dóma Hæstaréttar var refsing hans ákveðin 16.600.000 króna sekt. Brot H voru talin meiri háttar í skilningi 262. gr. almennra hegningarlaga nr. 19/1940. Var honum gert að sæta fangelsi í 4 mánuði, en sú refsing var skilorðsbundin vegna dráttar á rannsókn málsins hjá lögreglu og þess að hann hafði ekki áður gerst sekur um refsilagabrot.

Dómur Hæstaréttar.

Mál þetta dæma hæstaréttardómararnir I-kvk-nf B-kvk-nf, H-kvk-nf H-kvk-nf og Ó-kk-nf B-kk-nf Þ-kk-nf.

Ríkissaksóknari skaut máli þessu til Hæstaréttar 11. apríl 2006 í samræmi við yfirlýsingu ákærða um áfrýjun, en jafnframt af hálfu ákæruvalds, sem krefst staðfestingar héraðsdóms.

Ákærði krefst mildunar refsingar.

Með skírskotun til forsendna héraðsdóms verður staðfest niðurstaða hans um sakfellingu ákærða fyrir brot gegn 1. mgr. 40. gr. laga nr. 50/1988 um virðisaukaskatt með síðari breytingum og 2. mgr. 30. gr. laga nr. 45/1987 um staðgreiðslu opinberra gjalda með síðari breytingum.

Fyrir liggur að ákærði greiddi fyrir útgáfu ákæru upp í þær gjaldföllnu skattskuldir sem ákæran tekur til og verður við ákvörðun refsingar litið til þess, sbr. 1. og 3. gr. laga nr. 134/2005, sem breyttu framangreindum refsiákvæðum. Ákæruvaldið hefur lagt fyrir Hæstarétt gögn um nánari ráðstöfun á þessum greiðslum, þar á meðal leiðréttingu vegna greiðslna vangoldins virðisaukaskatts. Samkvæmt þessum gögnum hefur ákærði greitt alls 6.707.743 krónur upp í vangoldinn virðisaukaskatt fyrir þau greiðslutímabil sem ákært er vegna. Um er að ræða greiðslu á höfuðstól samtals 5.157.984 krónur vegna greiðslutímabilanna janúar-febrúar, mars-apríl, maí-júní og júlí-ágúst 2000 og janúar-febrúar 2001, 783.750 krónur í álag, 715.139 krónur í dráttarvexti og 50.870 krónur í kostnað vegna sömu tímabila. Skuld vegna greiðslutímabilanna janúar-febrúar, mars-apríl og maí-júní 2000 var að fullu greidd. Þá voru færðar 100.217 krónur inn á höfuðstól vegna tímabilsins júlí-ágúst 2000 af 1.882.025 króna vangoldinni fjárhæð, ekkert inn á höfuðstól tímabilanna september-október og nóvember-desember 2000 og júlí-ágúst 2001, en innheimtumaður ríkissjóðs hefur ráðstafað 461.253 krónum inn á höfuðstól tímabilsins janúar-febrúar 2001 af 1.358.963 króna vangoldinni fjárhæð. Álagsgreiðslum vegna allra tímabilanna, 783.750 krónum, verður í samræmi við dómafordæmi Hæstaréttar ráðstafað upp í elstu skattskuld, sem er vegna tímabilsins júlí-ágúst 2000. Alls hafa því verið greiddar 883.967 krónur upp í 1.882.025 króna skuld vegna þessa tímabils, sem talið er samkvæmt fordæmum Hæstaréttar nema verulegum hluta af þeirri fjárhæð samkvæmt 3. gr. laga nr. 134/2005. Að sama skapi hefur ákærði staðið skil á verulegum hluta skattfjárhæðar vegna tímabilsins janúar-febrúar 2001 samkvæmt því sem áður er rakið. Ekkert hefur hins vegar fengist greitt upp í virðisaukaskattskuldir vegna greiðslutímabilanna september-október og nóvember-desember 2000 og júlí-ágúst 2001.

Ákærði hefur fyrir útgáfu ákæru greitt alls 5.202.629 krónur vegna vangoldinnar staðgreiðslu opinberra gjalda, 4.531.017 krónur í höfuðstólsgreiðslur fyrir greiðslutímabilin janúar, febrúar, mars, apríl, maí, júní, júlí, ágúst, september, október og nóvember 2000 og september 2001, 478.934 krónur í álag fyrir sömu tímabil og 192.678 í dráttarvexti. Skuld vegna greiðslutímabilanna janúar, febrúar, mars, apríl, maí, júní, júlí, ágúst, september og október 2000 var að fullu greidd. Innheimtumaður ríkissjóðs ráðstafaði ennfremur inn á skuld vegna greiðslutímabilsins september 2001 með þeim hætti að hún telst að fullu greidd. Þá voru færðar 262.334 krónur inn á höfuðstól vegna tímabilsins nóvember 2000 af 437.932 króna vangoldinni fjárhæð, en ekkert inn á höfuðstól tímabilanna desember 2000, janúar, febrúar, mars, október, nóvember og desember 2001, og janúar og febrúar 2002. Álagsgreiðslum vegna allra tímabilanna, 478.934 krónum, verður samkvæmt fordæmum Hæstaréttar ráðstafað upp í elstu skattskuld. Sama á við um staðgreiðslu af launum ákærða sjálfs vegna þeirra tímabila sem eru að fullu greidd, 739.296 krónur. Samkvæmt því verða skattskuldir vegna greiðslutímabilanna nóvember 2000, 437.932 krónur, desember 2000, 460.564 krónur, og janúar 2001, 326.957 krónur, að fullu greiddar. Upp í skattskuld vegna greiðslutímabilsins febrúar 2001, 345.074 krónur, greiðast þá 255.111 krónur, sem nemur verulegum hluta af fyrrnefndri fjárhæð samkvæmt 1. gr. laga nr. 134/2005. Ekkert hefur hins vegar fengist greitt í upp staðgreiðsluskattskuldir vegna greiðslutímabilanna mars, október, nóvember og desember 2001 og janúar og febrúar 2002.

Að öllu framangreindu virtu verður sektarrefsing ákærða ákveðin með vísan til dóma Hæstaréttar í málunum nr. 428/2005 og 469/2005, sem kveðnir voru upp 30. mars 2006, 16.600.000 krónur sem honum ber að greiða til ríkissjóðs innan fjögurra vikna frá uppsögu dóms þessa en sæta ella fangelsi í átta mánuði.

Brot ákærða eru meiri háttar í skilningi 262. gr. almennra hegningarlaga nr. 19/1940. Verður fangelsisrefsing sú sem ákveðin var í héraðsdómi staðfest.

Mál ákærða var sent til skattrannsóknarstjóra til rannsóknar 28. október 2002. Rannsókn skattrannsóknarstjóra hófst 26. febrúar 2003 og lá skýrsla hans fyrir 14. mars 2003. Með bréfi skattrannsóknarstjóra 17. mars 2003 var ákærða gefið færi á að tjá sig um efni hennar. Ákærði óskaði eftir fresti til þess til 15. maí 2003 og var hann veittur. Rannsókn skattrannsóknarstjóra lauk 21. maí 2003 og vísaði hann málinu til ríkislögreglustjóra til opinberrar rannsóknar 7. október 2003. Tekin var skýrsla af ákærða hjá ríkislögreglustjóra 8. júlí 2005 og ákæra var gefin út 30. ágúst 2005. Samkvæmt framangreindu hefur við rannsókn málsins hjá lögreglu orðið nokkur dráttur sem ekki hefur verið réttlættur og er hann aðfinnsluverður. Fangelsisrefsing ákærða verður af þessari ástæðu, og þeirri að ákærði hefur ekki áður gerst sekur um refsilagabrot, skilorðsbundin með þeim hætti sem ákveðið var í héraðsdómi, en ekki kemur til álita að skilorðsbinda sektarrefsingu ákærða.

Ákvæði héraðsdóms um sakarkostnað verður staðfest.

Ákærði verður dæmdur til að greiða allan áfrýjunarkostnað málsins samkvæmt yfirliti ríkissaksóknara um sakarkostnað og ákvörðun Hæstaréttar um málflutningslaun skipaðs verjanda hans fyrir Hæstarétti, sem ákveðin verða að meðtöldum virðisaukaskatti eins og nánar greinir í dómsorði.

Dómsorð:

Ákvæði héraðsdóms um fangelsisrefsingu ákærða, H-kk-ef J-kk-ef, skal vera óraskað.

Ákærði greiði 16.600.000 krónur í sekt til ríkissjóðs innan fjögurra vikna frá uppsögu dóms þessa en sæti ella fangelsi í átta mánuði.

Ákvæði héraðsdóms um sakarkostnað skal vera óraskað.

Ákærði greiði allan áfrýjunarkostnað málsins, samtals 339.183 krónur, þar með talin málsvarnarlaun skipaðs verjanda síns, B-kk-ef N-kk-ef hæstaréttarlögmanns, 311.250 krónur.